text: Borgmester Bjerregaard: Har god tid
  20 november 2013 kl. 04.34
  Socialdemokraterne i Fredericia fik et kanonvalg og blev dobbelt så store som det siddende borgmesterparti Venstre.
  Jacob Bjerregaard er Fredericias kommende borgmester. Det kan kun gå galt hvis alle partier, inklusiv SF og Enhedslisten, går imod socialdemokraten. Det virker meget usandsynligt.
  Med 10 af byrådets 21 mandater haster det derfor ikke for Jacob Bjerregaard med at få konstitueret sig endeligt.
  -Jeg er en meget grundig mand, der gør mit arbejde ordentligt. Derfor, har jeg tænkt mig, at bruge den næste uges tid på at lave den bedst mulige konstituering for Fredericia, sagde Jacob Bjerregaard til TV SYD sent i aftes.
  -Jeg har ikke travlt. Vi skal sådan set først være færdige den 2. december, så jeg har god tid. Jeg vil gerne gøre det ordentligt, så vi, modsat sidst hvor det ikke var nogen særlig køn omgang, får lavet en ordentlig konstituering, der kan holde fire år og kan tjene vores borgere bedst muligt, sagde han.
  